Την ανάγκη ύπαρξης δημόσιων ιατροδικαστικών δομών σε κάθε νομό, επισημαίνει η Ελληνική Ιατροδικαστική Εταιρεία (ΕΙΕ), με αφορμή τα πρόσφατα περιστατικά κακοποίησης ανηλίκων που ήρθαν στο φως της δημοσιότητας.

Όπως υπογραμμίζει η ένωση, προς το παρόν κανένα παιδιατρικό νοσοκομείο της Ελλάδας δεν διαθέτει ιατροδικαστή με αποτέλεσμα στα περιστατικά κακοποιήσεων, «τα παιδιά να γίνονται "μπαλάκια" μεταξύ κλινικών και δομών μέχρι να φθάσουν στον ιατροδικαστή».

Μάλιστα, δεν είναι λίγες οι φορές που περιστατικά χάνονται στην πορεία, καθώς τελικά δεν υπάρχει ολοκληρωμένη ιατροδικαστική διερεύνηση.

Ο πρόεδρος της ΕΙΕ δρ Γρηγόρης Λέων κάνει λόγο «για απαράδεκτες ελλείψεις στη διερεύνηση της παιδικής κακοποίησης» και αναφέρει ότι σύμφωνα με την «Εθνική Τηλεφωνική Γραμμή για τα Παιδιά SOS 1056», το 2016 υπήρξαν συνολικά 717 καταγγελίες σοβαρών περιστατικών κακοποίησης παιδιών.

Οι καταγγελίες μάλιστα αφορούσαν στο σύνολό τους 1.413 παιδιά, ωστόσο «σε ιατροδικαστικές δομές εκτιμάται ότι κατέληξε λιγότερο από το 10% των συγκεκριμένων καταγγελιών».

«Κάθε κράτος που σέβεται τους πολίτες του οφείλει να παρέχει σε αυτούς δημόσιες ιατροδικαστικές δομές. Σε αυτές τις δομές οι υπηρεσίες θα πρέπει να παρέχονται δωρεάν και οι πολίτες θα πρέπει να έχουν εύκολη πρόσβαση σε αυτές. Δυστυχώς, όμως, ακόμα και σήμερα, που οι πολίτες είναι οικονομικά εξασθενημένοι, αναγκάζονται και για έναν απλό ξυλοδαρμό να πληρώνουν ολόκληρο ταξίδι για να πάνε στην πλησιέστερη ιατροδικαστική δομή. Αν βέβαια έχουν την οικονομική δυνατότητα να κάνουν κάτι τέτοιο... Σε διαφορετική περίπτωση, πολλά από τα θύματα επιλέγουν να μην υποστούν αυτή την ταλαιπωρία, ψυχική και οικονομική, με αποτέλεσμα να συνεχίζεται το δράμα τους μέχρι να φτάσει στο απροχώρητο και να αποκαλυφθεί ξαφνικά, είτε να μην αποκαλυφθεί ποτέ», υπογραμμίζεται στη σχετική ανακοίνωση.

Σύμφωνα με τον πρόεδρο της ΕΙΕ η πολιτεία θα πρέπει να εκπληρώσει τη βασική της υποχρέωση απέναντι στην κοινωνία και να δημιουργήσει σε κάθε νομό ιατροδικαστικές δομές που να μπορεί να προσφύγει αυτός που το έχει ανάγκη.

«Ειδικά για τα παιδιά αυτή η ανάγκη είναι επιτακτική. Κάθε ημέρα που περνάει, αυξάνεται ο αριθμός των παιδιών που βιώνουν την κακοποίηση και τα οποία χωρίς την ιατροδικαστική διερεύνηση θα παραμένουν θύματα όσο αντέχουν...».